
Vedtak om tilbakekall av godkjenning som statsautorisert revisor 


Finanstilsynet gjennomførte tilsyn hos Dem i desember 2020 og januar 2021. Kontrollen omfattet 
tre revisjonsoppdrag som De er oppdragsansvarlig for. Tilsynet var rettet mot etterlevelsen av krav 
som gjelder for oppdragsutførelsen. Varsel om vedtak er datert 7. juni 2021. Finanstilsynet mottok 
Deres tilsvar 29. juni 2021. 


De driver revisjonsvirksomheten gjennom et revisjonsselskap hvor De er aksjonær, styremedlem og 
én av flere oppdragsansvarlige revisorer. 


Bakgrunnen for tilsynet var en innberetning til Finanstilsynet. 


På bakgrunn av de feil og mangler ved revisjonsutførelsen som tilsynet avdekket, mener 
Finanstilsynet også etter mottatt tilsvar, at det er grunnlag for å fatte vedtak om tilbakekall av Deres 
godkjenning som statsautorisert revisor. De forhold som er tatt opp i tilsvaret og som gir grunnlag 
for merknader er behandlet der de tematisk hører hjemme. I det alt vesentlige er faktiske forhold og 
vurderingene i varsel om vedtak ikke imøtegått. 


Ny revisorlov trådte i kraft 1. januar 2021. Denne saken er vurdert etter revisorloven som gjaldt på 
tilsynstidspunktet og lovhenvisningene til revisorloven er til den tidligere revisorloven av 1999. 
Selve vedtaket er fattet med hjemmel i den nye revisorloven. Tilbakekallsbestemmelsen er i 
hovedsak en videreføring av tidligere lov. De pliktbruddene som begrunner Finanstilsynets vedtak i 
denne saken, er også pliktbrudd dersom de hadde vært vurdert etter ny revisorlov. Også vurderingen 
av hvilke pliktbrudd som er grove er i praksis den samme, uavhengig av om ny eller tidligere 
revisorlov legges til grunn. 


De vil i punkt 2 til 4 bli omtalt som revisor. 

I Rettslig grunnlag 

Hjemmel for tilbakekall av godkjenning er revisorloven $ 14-1 første ledd bokstav a, som lyder: 
"Finanstilsynet kan kalle tilbake godkjenningen hvis en statsautorisert revisor må anses 

a) har overtrådt revisors plikter etter gjeldende lovkrav og overtredelsen er grov eller flere 
overtredelser til sammen er grove" 


Innholdsmessig er tilbakekallsbestemmelsen i ny revisorlov i det vesentlige en videreføring av den 
tidligere tilbakekallshjemmelen. Også forarbeidene til den tidligere revisorloven vil derfor kunne 
være av betydning. 


1.1 Om overtredelse av revisors plikter 


Et vilkår for tilbakekall etter revisorloven $ 14-1 første ledd bokstav a, er at det foreligger 
overtredelser av revisors plikter etter gjeldende lovkrav. Dette omfatter overtredelser av 
revisorlovgivningen, herunder god revisjonsskikk. Også overtredelser av annen lovgivning vil 
kunne danne grunnlag for vedtak om tilbakekall av godkjenning som revisor. Det er uten betydning 
om lovbruddet er straffesanksjonert. 


1.2 Om "grove" overtredelser av revisors plikter 


Finanstilsynet har gjort en konkret vurdering av hvilke av de avdekkede lovbruddene som må anses 
som "grove". I vurderingene er det tatt utgangspunkt i forarbeidene til den tidligere revisorloven, jf. 
Ot. prp. nr. 75 (1997-98) om lov om revisjon og revisorer side 111-112, hvor det står: 


"Det må kreves en kvalifisert overtredelse av revisors plikter for at overtredelsen skal anses 
som grov. Det må foretas en konkret vurdering hvor bl.a. arten og betydningen av den 
overtrådte plikt og revisors subjektive forhold må spille inn. Departementet legger for øvrig 
til grunn at momenter som etter gjeldende rett er relevante ved skillet mellom simpel og grov 
uaktsomhet, vil kunne være relevante momenter ved vurderingen av overtredelsens grovhet.” 


Det fremgår av forarbeidene til den nye revisorloven, Prop. 37 LS (2019-2020) punkt 21.1.5, at 
lovendringen ikke innebærer noen endring på dette punktet. 


Arten og betydningen av pliktbruddene er omtalt i de punktene som behandler de enkelte bruddene. 
Der det er konkludert med at det foreligger et grovt brudd på revisors plikter, foreligger det ikke 
subjektive forhold som gjør at bruddet likevel ikke kan anses som grovt. 


Selv om enkelte overtredelser hver for seg ikke kan anses som grove, kan de samlet sett utgjøre en 
grov overtredelse. Dette følger av rettspraksis, jf. dom i Borgarting lagmannsrett, LB 2009-131909, 
hvor retten uttaler: 


"Selv om kravene i revisjonsstandarden til en viss grad må tilpasses det enkelte firma, finner 
lagmannsretten at As revisjon ikke oppfylt[e] kravene i sentrale revisjonsstandarder og 
kravene i revisorloven $ 5-1, $ 5-2 og $ 5-3, og at overtredelsene samlet sett utgjør en grov 
overtredelse som nevnt i revisorloven $ 9-1 tredje ledd nr. 2." 


Finanstilsynet og Klagenemnden for revisor- og regnskapsførersaker har lagt dette til grunn i sin 
forvaltningspraksis. Ny revisorlov viderefører denne praksisen. 

1.3 Om "gjentatte" overtredelser av revisors plikter 


Etter ny revisorlov kan tilbakekall også vedtas på bakgrunn av gjentatte overtredelser av revisors 
plikter dersom overtredelsene til sammen er grove. Dette er i overensstemmelse med 
forvaltningspraksis. Finanstilsynet viser derfor til forarbeidene til den tidligere revisorloven, Ot. 
prp. nr. 75 (1997-98) side 112-113, hvor det står: 


"Departementet er enig i at gjentatte overtredelser av revisors plikter etter omstendighetene 
bør kunne medføre tilbakekall, selv om den enkelte ikke kan karakteriseres som grov. Det 
bør etter departementets syn ikke være avgjørende om revisor tidligere er gjort oppmerksom 
på overtredelsen, f. eks i form av merknad fra Finanstilsynet." 


Det er ikke krav om at den samme bestemmelsen er overtrådt gjentatte ganger. Dette har vært lagt 
til grunn av Finanstilsynet og Klagenemnden for revisor- og regnskapsførersaker. Dette har også 
blitt lagt til grunn av domstolene, jf. Borgarting lagmannsretts dom 29. oktober 2014 (LB-2013- 
169851), hvor det uttales på side 8: 


"Lagmannsretten legger videre som nemnda og tingretten til grunn at det i ordet gjentatte 
ikke ligger at samme overtredelse må ha vært gjentatt flere ganger. Det er således ikke noe 
krav om at regnskapsføreren tidligere er gjort oppmerksom på overtredelsen av 
tilsynsorganet." 


2 Oppdragsgjennomgang - selskap Å 

Selskap Å driver med produksjon og salg av landbruksprodukter, utleie og forvaltning av fast 
eiendom, samt deltakelse i andre selskap med lignende virksomhet. Av sentrale lover er selskapet 
underlagt aksjeloven, regnskapsloven, bokføringsloven, skatteloven og merverdiavgiftsloven. 


2.1 Aksept av nytt revisjonsoppdrag 

2.1.1 Revisors akseptvurdering 

Selskap A fravalgte tidligere revisor i 2016. I 2019 inntrådte på nytt revisjonsplikt for selskapet, jf. 
revisorloven $ 2-1. Selskapet fikk varsel om tvangsoppløsning den 16. september 2019 som følge 
av at selskapet ikke hadde valgt revisor. Revisjonsselskapet ble registrert som revisor i selskap Å 
den 22. november 2019. 


Selskap Å har, med unntak av 2018, drevet med regnskapsmessig underskudd. Ved utgangen av 
2018 hadde selskapet en negativ egenkapital på kr 3 733 483, en negativ arbeidskapital på kr 3 712 
572 og en bankbeholdning på kr 1 710. Det fremgår av noten "Andre fordringer" at selskapet hadde 
fordring på aksjonær på kr 809 301 pr 31. desember 2015, kr 1 008 693 pr 31. desember 2016, kr I 
213 668 pr 31. desember 2017 og kr 1 061 562 pr 31. desember 2018. Det fremgår videre av noten 
"Lønnskostnad" at selskapet i 2016, 2017 og 2018 ikke tilfredsstilte kravene om 
tjenestepensjonsordning etter lov om obligatorisk tjenestepensjon. 


Revisor har dokumentert sin vurdering knyttet til det nye revisjonsoppdraget i punkt 3.1 i 
dokumentet "Ny revisjonsklient — maler og sjekkliste", og begrunner sin konklusjon om at selskapet 
velger å påta seg oppdraget som følger: 

Selskapet har tidligere ikke vært revisjonspliktig og vi har fått forespørsel om å påta oss 
oppdraget. Regnskapet er forsinket, men det skyldes at daglig leder/eier er i en vanskelig 
situasjon hvor han har en samboer med en alvorlig kreftdiagnose. Det er også et ulovlig lån 
i selskapet som er innberettet som utbytte. Dette er noe redusert i 2019. Utviklingen og 
videre plan for nedbetaling av dette ulovlige lånet vil være med i vår årlige vurdering om vi 
vil fortsette oppdraget. 


Det vises også til planleggingsdokumentet "Revisjonsområde: 7 Planlegging" og punktet 
"Oppdragsvurdering", der revisor har dokumentert forhold som skal vurderes i forkant av at en 
revisor påtar seg et nytt oppdrag. 


2.1.2 Finanstilsynets vurdering 

ISQC1 punkt 26 og 27 stiller krav til retningslinjer og rutiner som skal sikre at det innhentes 
nødvendig informasjon før et nytt oppdrag aksepteres. Revisor har ikke, før revisjonsselskapet 
påtok seg revisjonsoppdraget, innhentet og dokumentert selskap A sin plan over nødvendige tiltak 
for å få på plass: 


- egenkapital og likviditet som var forsvarlig ut fra risikoen ved og omfanget av virksomheten 
i selskapet, jf. aksjeloven $ 3-4 

- tilbakebetaling av lån til aksjonær, jf. aksjeloven $ 8-7 

- — etterlevelse av kravene om tjenestepensjonsordning etter lov om obligatorisk tjenestepensjon 


Lovbruddene hadde pågått i flere år, men revisor vurderte eller dokumenterte ikke i hvilken grad en 
plan var realistisk og gjennomførbar. På det tidspunktet revisjonsselskapet påtok seg oppdraget var 
det meste av regnskapsåret 2019 tilbakelagt, og det var således mulig å ta stilling til om ledelsen i 
løpet av 2019 hadde tatt tak i disse forholdene. Det foreligger overtredelse av revisorloven $ 5-2 
annet ledd, ISA 220 punkt 12 og ISA 300 punkt 6. 


Finanstilsynets vurdering er at forholdet utgjør et grovt brudd på revisors plikter. Revisors 
dokumentasjon tilsier at oppdraget ikke skulle vært akseptert. 


2.2 Planlegging av revisjonen 

2.2.1 Revisors planlegging 

Som en del av planleggingen skal revisor ha som mål å identifisere og vurdere risikoene for 
vesentlig feilinformasjon i regnskapet som skyldes misligheter. I arbeidspapiret 11-000 tar revisor 
for seg kravene i ISA 240 og redegjør for sin vurdering av mislighetsrisikoen knyttet til uredelig 
regnskapsrapportering av inntekter. Revisor konkluderer med at risikoen knyttet til misligheter på 
inntektsområdet er medium (M). 


2.2.2 Finanstilsynets vurdering 

Ved identifisering og vurdering av risikoene for vesentlig feilinformasjon som skyldes misligheter, 
skal revisor ta utgangspunkt i antakelsen om at det foreligger særskilt risiko for misligheter ved 
inntektsføring og vurdere hvilke typer inntekter, inntektstransaksjoner eller påstander som kan føre 
til slike risikoer, jf. ISA 240 punkt 27 og 28. Vesentlig feilinformasjon som skyldes uredelig 
regnskapsrapportering knyttet til inntektsføring er ofte et resultat av at inntekter er overvurdert eller 

undervurdert, jf. ISA 240 punkt A29. Det aktuelle selskapet har flere ulike inntektsstrømmer som 
må vurderes hver for seg. Det er ikke gjort. 


I den grad revisor konkluderer med at antakelsen ikke er en relevant omstendighet for oppdraget, og 
derfor ikke har identifisert inntektsføring som en særskilt risiko for vesentlig feilinformasjon som 
skyldes misligheter, skal revisor inkludere begrunnelsene for denne konklusjonen i 
revisjonsdokumentasjonen, jf. ISA 240 punkt 48. Revisor dokumenterer at det er knyttet medium 
(M) risiko til misligheter på inntektsområdet, og tar således ikke utgangspunkt i antakelsen om at 
det foreligger særskilt risiko for misligheter ved inntektsføring, jf. ISA 240 punkt 27 og 28. 


Finanstilsynet er uenig i at revisor i planleggingsfasen anser mislighetsrisikoen knyttet til inntekter 
som medium (M), og ikke behandler risiko knyttet til mulig under- eller overrapportering av inntekt 
som særskilt risiko. Finanstilsynet anser det som vanskelig å komme utenom at det kan ligge en 
skattemessig motivasjon for eieren av et selskap som dette for å underrapportere inntekter, ved å 
holde inntekter utenfor regnskapet eller ved å skyve på inntekter ved bevisst feilperiodisering. 


Revisor skal ved vurdering av misligheter utvise profesjonell skepsis uten å ta hensyn til egen eller 
andres tidligere erfaring med integriteten til ledelsen, jf. ISA 240 punkt 12. Det synes ikke å være 
tilfelle her. Basert på ISA 240 skal virksomheten som drives ha en meget enkel og ukomplisert 
inntektsprosess før det kan konkluderes på at det ikke er knyttet særskilt risiko for vesentlig 
feilinformasjon som følge av misligheter. Som eksempel på at det ikke foreligger risiko for 
vesentlig feilinformasjon som skyldes misligheter knyttet til inntektsføring, vises det i ISA 240, 
punkt A31, til utleievirksomhet med én type inntektstransaksjon fra ett enkelt utleieobjekt, hvor det 
da er mulig å totalavstemme inntekten mot en oversiktlig leiekontrakt. På dette revisjonsoppdraget 
dekkes rundt 75% av omsetningen inn ved å innhente avregning fra kunder. Det foreligger ikke en 
situasjon hvor det er mulig å totalavstemme inntektene. 


Finanstilsynet mener dette utgjør et brudd på revisorloven $ 5-2 annet ledd, jf. ISA 240 punkt 13, 
27 og 28. 


2.3 Inngående balanse 

2.3.1 Revisjon av inngående balanse 

Utførte handlinger vedrørende inngående balanse for årsregnskapet for 2019 fremgår av 
dokumentet "IB kontroll nye kunder, jf. ISA 510". I kolonnen "UB 2018" gjengis balansetallene i 
årsregnskapet for 2018, og i kolonnen "Planlagte handlinger" er det i stikkordsform gjengitt hva 
som er planlagt av handlinger eller utført av handlinger mot de aktuelle balansepostene. 


2.3.2 Finanstilsynets vurdering 
I tillegg til å lese det sist avlagte årsregnskapet for å skaffe seg informasjon som er relevant for den 
inngående balansen, herunder tilleggsopplysninger, skal ny revisor innhente tilstrekkelig og 
hensiktsmessig revisjonsbevis for hvorvidt den inngående balansen inneholder feilinformasjon som 
har vesentlig virkning på regnskapet for den inneværende perioden, jf. ISA 510 punkt 5 og 6. Dette 
skal skje ved å: 

a) Fastslå hvorvidt den utgående balansen fra den forrige perioden er korrekt overført til den 

inneværende perioden, eller, der det er relevant, er korrigert, 
b) Fastslå hvorvidt den inngående balansen gjenspeiler bruk av forsvarlige regnskapspolicyer, 


og 

c) Utføre en eller flere av følgende handlinger: 

e når regnskapet for den forrige perioden ble revidert, gjennomgå den forrige 
revisorens arbeidspapirer for å innhente revisjonsbevis vedrørende den inngående 
balansen, 

e vurdere hvorvidt revisjonshandlinger utført i inneværende periode, gir revisjonsbevis 
som er relevant for den inngående balansen, eller 

e utføre spesifikke revisjonshandlinger for å innhente revisjonsbevis vedrørende den 
inngående balansen. 


Årsregnskapet for 2018 ble ikke revidert, noe som medfører en forventning om økte krav til ny 
revisor sin profesjonelle skepsis ved revisjon av inngående balanse. Selskap A hadde ved inngangen 
til 2019 en utfordrende økonomisk situasjon med en negativ egenkapital på kr 3 733 483 og en 
negativ arbeidskapital på kr 4 530 560. På eiendelssiden utgjorde postene varige driftsmidler og 
utsatt skattefordel et samlet beløp på kr 7 195 167, det vil si rundt 63% av selskapets bokførte 
eiendeler. I selskap med en anstrengt økonomisk situasjon er dette poster som bør få stor 
oppmerksomhet fra revisor med hensyn til verdsettelse i årsregnskapet. Ut fra det Finanstilsynet kan 
se av mottatt dokumentasjon, ble varige driftsmidler, bokført til kr 5 434 292, kun kontrollert mot 
noteopplysningene i årsregnskapet. Dette gir ingen bevis for eksistens eller verdsettelse. For den 
utsatte skattefordelen på kr 1 760 875, synes det ikke som om det er gjennomført og dokumentert 
noen revisjonshandlinger. God regnskapsskikk tilsier som hovedregel at det ikke er tillatt å føre opp 
utsatt skattefordel som skyldes skattemessige underskudd i nær fortid, med mindre det foreligger 
overbevisende dokumentasjon som viser snarlige skattemessig overskudd. 


Finanstilsynets konklusjon er at det ikke er innhentet tilstrekkelig og hensiktsmessig revisjonsbevis 
for vesentlige poster i den inngående balansen og at forholdet utgjør et grovt brudd på revisorloven 
$ 5-2 annet ledd, jf. ISA 230 punkt 5a og ISA 500 punkt 6. 


2.4 Inntekter 

2.4.1 Revisjon av inntekter 

Revisjonen av inntekter er i stor grad basert på avstemming av innhentede avregninger fra kunder. 
Under 2019 revisjonen ble det innhentet avregning fra de tre største kundene som underbygde en 
omsetning på henholdsvis kr 1 227 807, kr 1 648 837 og kr 480 600. I tillegg fremgår det av 
dokumentasjonen at det ble innhentet dokumentasjon på tilskudd på kr 1 066 000. Revisor 
konkluderer i sine arbeidspapirer med at inntekter som er avstemt til sammen utgjør kr 4 182 000, 
og at dette utgjør ca. 74% av omsetningen. 


2.4.2 Finanstilsynets vurdering 

Selskap A hadde i 2019 bokførte inntekter på kr 5 327 161. Revisor skriver i sine arbeidspapirer at 
kr 4 182 000 er revidert, og anser gjennom de utførte revisjonshandlingene formålet som oppnådd. 
Dette innebærer at kr 1 145 161, eller 21% av omsetningen, ikke er revidert. Det ble lagt til grunn 
en total vesentlighetsgrense på kr 100 000 og en arbeidsvesentlighetsgrense på kr 80 000. 
Innhenting av avregning fra kunder bekrefter hovedsakelig gyldighet av inntekter. For inntekter er 
fullstendighet en sentral revisjonsmålsetting. Revisor har ikke utført handlinger for å sikre 
tilstrekkelig revisjonsbevis for fullstendighet av inntekter. Revisor viser i sitt tilsvar til at 79% av 
inntektene er avstemt mot eksterne kilder, og at det således blir feil å si at revisor ikke har utført 
revisjonshandlinger for å sikre fullstendighet av inntekter. Innhenting av eksterne bekreftelser 

underbygger de inntektene som er registrert og bokført, men vil ikke fange opp inntekter som 
ubevisst eller bevisst ikke har blitt registrert og bokført. 


Finanstilsynets konklusjon er at revisor ikke har utført tilstrekkelige og hensiktsmessige 
revisjonshandlinger for å sikre fullstendighet av inntekter. I tillegg er en vesentlig del av selskapets 
bokførte omsetning ikke revidert med hensyn til gyldighet. Finanstilsynet anser dette som et grovt 
brudd på revisorloven $ 5-2 annet ledd, jf. ISA 230 punkt 5a og ISA 500 punkt 6, ved at det samlet 
sett ikke er utført revisjonshandlinger som gir tilstrekkelig og hensiktsmessig revisjonsbevis for 
inntekter. 


2.5 Utsatt skattefordel 

2.5.1 Revisjon av utsatt skattefordel 

Selskap A sine årsregnskaper viser, med unntak av 2014 og 2018, at selskapet har gått med 
underskudd i alle år siden 2005. 


Selskap Å balanseførte en utsatt skattefordel på kr 1 765 758 pr 31. desember 2019. Til grunn for 
den utsatte skattefordelen lå det et fremførbart underskudd på kr 8 021 074. Det fremkommer av 
mottatt dokumentasjon at selskapet har potensiale for store inntekter som ikke er knyttet til den 
ordinære gårdsdriften, men i form av salg av hyttetomter og båtplasser. Det oppgis navn på flere 
potensielle investorer, men det er foreløpig ikke inngått avtale med noen. Det skrives videre at det 
er usikkerhet knyttet til pris, men det er antydet en råtomtpris på kr 150 000 for 20 tomter som 
muligens kan selges innen 21. mai 2021. Det vises også til at det er bygget 26 båtplasser hvor det 
kan forventes en pris på kr 15 000 pr plass. Til sammen gir disse estimatene en inntekt på kr 3 390 
000 dersom planene blir realisert. Selskapet har svak likviditet. Det foreligger i 
revisjonsdokumentasjonen ingen dokumentasjon som underbygger at revisjonsklienten vil kunne 
møte sine forpliktelser ved forfall. 


Revisor konkluderer med at selskapet vil ha tilstrekkelig omsetning og resultat som vil dekke opp 
underskuddet til fremføring innen rimelig tid, og at utsatt skattefordel på kr 1 765 758 ikke er 
vesentlig overvurdert. 


2.5.2 Finanstilsynets vurdering 

Skattereduserende midlertidige forskjeller og underskudd til fremføring som ikke er utlignet 
inneholder en mulig skattefordel som må realiseres gjennom inntjening. Dette innebærer at 
foretaket må sannsynliggjøre en skattepliktig inntekt gjennom inntjening i nær fremtid eller 
gjennom realistisk skattetilpasning som gjør det mulig å utnytte fordelen, jf. NRS (F) Resultatskatt, 
punkt 2.4. 


Med tanke på utsiktene for fremtiden, viser revisor i sine arbeidspapirer til potensial for store 
inntekter i form av salg av hyttetomter og båtplasser. Det foreligger reguleringsplan, men ingen 
konkrete kontrakter, og det fremgår videre av dokumentasjonen at det er knyttet usikkerhet til 
hvilken pris selskapet vil oppnå. Hvis de beløpene som er skissert i revisors dokumentasjon skulle 
vise seg å være reelle, ville dette til sammen summert seg til inntekter på kr 3 390 000. Dette alene 
ville ikke forsvart full balanseføring av utsatt skattefordel basert på akkumulerte underskudd til 
fremføring på kr 8 021 074. 

Finanstilsynet mener at den anstrengte økonomiske situasjonen selskapet var i ved utgangen av 
2019, og som selskapet har vært i over mange år, skulle medført en større profesjonell skepsis fra 
revisor sin side ved vurdering av den informasjonen selskapet la frem som grunnlag for 
balanseføring av utsatt skattefordel, jf. ISA 200 punkt 15. Det nevnes i denne forbindelse at ledelsen 
hvert år helt tilbake til 2010, i note til årsregnskapet, har basert balanseføring av utsatt skattefordel 
på at den kan nyttiggjøres ved en fremtidig omregulering til utbyggingsformål. For hvert år som går 
uten at selskapets planer og estimater viser seg å være reelle, stilles det større krav til revisor sin 
profesjonelle skepsis når informasjon fra ledelsen skal vurderes. 


Finanstilsynets vurdering er at revisor sin dokumentasjon knyttet til balanseføring av utsatt 
skattefordel synes å være en ukritisk oppsummering av den informasjonen selskapet selv har tatt inn 
som noteinformasjon til årsregnskapet, uten å følge opp grunnlaget for den informasjonen ledelsen 
gir med en profesjonell skepsis, jf. ISA 200 punkt 15. Revisor krevde ikke korrigering av inngående 
balanse. Finanstilsynet anser forholdet som et grovt brudd på revisorloven $ 5-2 annet ledd, jf. ISA 
230 punkt 5a og ISA 500 punkt 6, ved at det ikke er utført revisjonshandlinger som gir tilstrekkelig 
og hensiktsmessig revisjonsbevis for vurdering av den balanseførte utsatte skattefordelen for 2018 
og 2019. 


2.6 Fortsatt drift 

2.6.1 Revisjon av fortsatt drift 

Selskap Å hadde som nevnt over i 2019 et underskudd på kr 180 947, en negativ egenkapital på kr 3 
914 430 og en negativ arbeidskapital på kr 4 129 235. Revisor har dokumentert følgende forhold 
som grunnlag for fortsatt drift vurderingen: 

- — Innhenting av regnskapsrapport pr 30. juni 2020 som viser et underskudd på kr 432 000. 

- IT underskuddet på kr 432 000 er ikke diverse tilskudd medtatt, og det antas at tilskudd i 2019 
vil ligge på nivå med 2018, det vil si kr 930 000. 

- — Selskapet hadde i 2019 inntekter fra Klatreparken på kr 400 000, inntekter selskapet ikke 
hadde i 2018. 

- — Selskapet har avtaler med hovedkreditor. 

- — Det er store merverdier i selskapet i form av godkjent reguleringsplan for hytter og 
båtmarina hvor salg og utleie av båtplasser og salg av hyttetomter forventes å gi en betydelig 
salgsinntekt fremover, jf. de forholdene som er nevnt under punkt 2.5 vedrørende 
balanseføring av utsatt skattefordel. 


Basert på denne informasjonen fremgår det av revisor sine arbeidspapirer at konklusjonen er at det 
ikke er knyttet vesentlig usikkerhet til fortsatt drift. Som følge av denne konklusjonen omtaler ikke 
revisor usikkerhet om fortsatt drift i sin revisjonsberetning, men det er tatt inn en presisering som 
viser til note 7 og til at selskapet har et udekket regnskapsmessig tap på kr 6 114 430. 


Dersom det er usikkerhet om fortsatt drift, skal det opplyses om usikkerheten i note til 
årsregnskapet, jf. regnskapsloven $ 7-46. Selskapets ledelse mener at det er usikkerhet om fortsatt 
drift og opplyser om dette i note 7 med overskriften "Usikkerhet om fortsatt drift". Det nevnes flere 
forhold i noten som gir grunnlag for usikkerhet om fortsatt drift, men ledelsen mener at det 
foreligger tilstrekkelig med forhold til grunn som forsvarer å legge fortsatt drift til grunn for 
årsregnskapet. 

2.6.2 Finanstilsynets vurdering 

Basert på selskap Å sin økonomiske situasjon ved utgangen av 2019 forelå det forhold som kunne 
skape tvil av betydning om selskapets evne til fortsatt drift. I situasjoner som dette er revisor pålagt 
å innhente tilstrekkelig og hensiktsmessig revisjonsbevis for å fastslå om det foreligger en vesentlig 
usikkerhet knyttet til hendelser eller forhold som kan skape tvil av betydning om selskapets evne til 
fortsatt drift ved å gjennomføre ytterligere revisjonshandlinger, herunder en vurdering av 
motvirkende faktorer, jf. ISA 560 punkt 16. 


Basert på noteinformasjon under punktet "Usikkerhet om fortsatt drift" fremgår det at fortsatt drift 
er betinget av at selskapet oppnår forlengelse av gjeldsordning med pantekreditorer og 
hovedleverandør. Videre informerer noten om de samme forholdene som revisor har medtatt i sitt 
arbeidspapir hvor fortsatt drift-vurderingen dokumenteres. 


Basert på den anstrengte økonomiske situasjonen selskapet er i, foreligger det en særskilt 
forventning til revisors profesjonelle skepsis, spesielt med hensyn til å innhente underbyggende 
bevis og dokumentasjon av den informasjonen selskapet legger frem. Revisor legger til grunn for 
fortsatt drift-konklusjonen at det ligger merverdier i selskapets driftsmidler og at det vil komme 
betydelige inntekter fra salg og utleie av båtplasser og salg av hyttetomter i tiden som kommer. 
Avtalen med hovedkreditor fremstår også som sentral. For at disse påstandene skal gi tilstrekkelig 
revisjonsbevis knyttet til revisors fortsatt drift-vurdering, må det foreligge underliggende 
dokumentasjon, og revisor må revidere påliteligheten av de underliggende dataene og eventuelle 
forutsetninger som det bygges på. Videre må revisor dokumentere sin egen vurdering av hvorvidt 
det er sannsynlig at utfallet av ledelsens planer vil forbedre situasjonen og hvorvidt ledelsens planer 
er gjennomførbare innen rimelig tid under de eksisterende forhold. 


Finanstilsynet mener at revisor sin dokumentasjon av fortsatt drift-vurderingen synes å være en 
oppsummering av den informasjonen selskapet har tatt inn som noteinformasjon, uten å utføre 
revisjonshandlinger mot grunnlaget for informasjonen som gis, jf. ISA 200 punkt 15. Finanstilsynet 
anser dette som et brudd på revisorloven $ 5-2 annet ledd, jf. ISA 230 punkt 5a og ISA 500 punkt 6, 
ved at det ikke er utført revisjonshandlinger som gir tilstrekkelig og hensiktsmessig revisjonsbevis 
for vurdering av fortsatt drift. 


Finanstilsynet har videre notert seg at selskap A, gjennom sin redegjørelse i note 7, mener at det er 
usikkerhet om fortsatt drift, mens revisor konkluderer med at det ikke er usikkerhet om fortsatt drift. 
Det er uvanlig at revisor har mer tro på fremtiden enn selskapets styre. Dersom revisor anser det 
nødvendig å gjøre brukerne oppmerksomme på et forhold presentert eller beskrevet i regnskapet, 
som etter revisors skjønn er av grunnleggende betydning for brukernes forståelse av regnskapet, 
skal revisor tilføye et presiseringsavsnitt i revisjonsberetningen. 


Finanstilsynet mener at et ulikt syn hos selskapet og revisor på om det foreligger usikkerhet om 
fortsatt drift eller ikke, er et forhold brukerne av regnskapet bør være kjent med, og derfor medfører 
en plikt for revisor til å presisere dette i revisjonsberetningen. Finanstilsynet mener at manglende 
presisering av dette forholdet er et brudd på revisorloven $ 5-2 annet ledd, jf. ISA 706 punkt 8. 


2.7 Revisjonsberetning 
2.7.1 Revisjonsberetning når foregående periodes regnskap ikke er revidert 

Selskap Å fravalgte sin tidligere revisor i 2016, og selskapet hadde i perioden frem til 2019 ikke 
revisor. Det fremgår ikke av revisjonsberetningen for 2019 at årsregnskapet for 2018 ikke ble 
revidert. 


2.7.2 Finanstilsynets vurdering 

Dersom foregående periodes regnskap ikke ble revidert, skal revisor angi i et avsnitt om andre 
forhold i revisjonsberetningen at de tilsvarende tallene ikke er revidert, jf. ISA 710 punkt 14. En 
slik uttalelse fritar imidlertid ikke revisor for kravet om å innhente tilstrekkelig og hensiktsmessig 
revisjonsbevis for at inngående balanse ikke inneholder feilinformasjon som i vesentlig grad 
påvirker den aktuelle periodes regnskap. Etter Finanstilsynets vurdering ville en kritisk revisjon av 
inngående balanse i dette tilfellet medført rettelser i tidligere års regnskaper. 


Finanstilsynet mener at manglende informasjon i revisjonsberetningen om at foregående periodes 
regnskap ikke ble revidert er et brudd på revisorloven $ 5-2 annet ledd, jf. ISA 710 punkt 14. 


2.8 Fortsettelsesvurdering 

2.8.1 Vurdering av videreføring av revisjonsoppdrag for 2020 

Regnskapsåret 2019 var revisjonsselskapets første år som revisor for selskap A. I mottatt 
dokumentasjon under punktet "Foreligger det forhold som tilsier at en bør fratre oppdraget (f.eks. 
mistanke om eller tilfeller av misligheter, vesentlige lovbrudd som ikke rettes, eller andre forhold)?" 
ligger følgende fortsettelsesvurdering: 


- Det foreligger ingen mistanke om misligheter. Lovbrudd er tatt opp med kunden muntlig og 
med nummerert brev. Pr dato har vi vurdert å ikke frasi oss oppdraget. Det vil bli gjort en 
ny oppdragsvurdering ved oppstart av 2020 hvor det som eventuelt er gjort i forhold til hva 
vi har påpekt i nummerert brev vil være en vesentlig del av vurderingen. 


Vurderingen ble dokumentert 31. august 2020, samme dato som revisjonsberetningen for 2019. 


2.8.2 Finanstilsynets vurdering 

Det fremgår av punkt 2.1 at etter Finanstilsynets vurdering skulle ikke revisjonsselskapet ha påtatt 
seg dette revisjonsoppdraget for 2019. Selskapet hadde en lang historikk med ulike lovbrudd, og det 
forelå ikke revisjonsdokumentasjon på at selskapet hadde en realistisk og gjennomførbar plan for å 
rydde opp i forholdene på det tidspunktet revisjonsselskapet påtok seg revisjonen. 


Etter avsluttet revisjon av årsregnskapet for 2019, rapporterte revisor i brev til ledelsen den 30. 
september 2020 om ulovlig lån til aksjonær, negativ egenkapital, manglende innestående midler på 
skattetrekkskonto og manglende etablering av obligatorisk tjenestepensjon. I revisjonsberetningen 
for 2019 ble de samme forholdene, med unntak av manglende etablering av obligatorisk 
tjenestepensjon, rapportert som presisering eller under andre forhold. 


Revisor har plikt til, uten ugrunnet opphold, å si fra seg oppdraget som revisor når revisor under sitt 
arbeid har avdekket og påpekt vesentlige brudd på lov og forskrifter som den revisjonspliktige er 
underlagt, og den revisjonspliktige ikke iverksetter nødvendige tiltak for å rette på forholdene, jf. 
revisorloven $ 7-1 første ledd. Selskap A har over flere år vist manglende evne og/eller vilje til å 
iverksette nødvendige tiltak for å rette på de forholdene som er påpekt. 

Finanstilsynet anser det som et grovt brudd på revisorloven $ 7-2 at revisor ikke fratrådte som 
revisor for selskap Å umiddelbart etter at revisjonsberetningen for 2019 ble avgitt. 


3 Oppdragsgjennomgang - selskap B 

Selskap B driver med formidling og utleie av sjøfolk, fiskere og annet maritimt personell over alle 
deler av verden. Av sentrale lover er selskapet underlagt aksjeloven, regnskapsloven, 
bokføringsloven, skatteloven og merverdiavgiftsloven. Som følge av at selskapet driver med 
formidling og utleie av arbeidskraft er også arbeidsmarkedsloven og arbeidsmiljøloven sentrale 
lover selskapet er underlagt. 


3.1 Nytt revisjonsoppdrag og kommunikasjon med tidligere revisor 

3.1.1 Revisors kommunikasjon med tidligere revisor 

Det fremgår av kunngjøring i Brønnøysundregisteret at tidligere revisor fratrådte som revisor I 
selskap B den 26. august 2019. Den 29. oktober 2019 fikk selskapet varsel om tvangsoppløsning 
som følge av at tidligere revisor hadde fratrådt. Den 27. november 2019 sendte ny revisor 
forespørsel til tidligere revisor om det var forhold som tilsa at ny revisor ikke burde påta seg 
revisjonen med virkning for 2018, jf. revisorloven $ 7-2. Den 28. november 2019 besvarte tidligere 
revisor forespørselen, og la ved revisjonsrapporter for 2017 og diverse e-poster vedrørende 
årsoppgjøret 2018. Tidligere revisor ba også ny revisor om å gjennomgå revisjonsberetningen for 
2017. Ut over de forhold som det ble henvist til i revisjonsrapporter for 2017 og revisjonsberetning 
for 2017, hadde ikke tidligere revisor innsigelser til at ny revisor påtok seg revisjonen av selskap B. 
I henhold til kunngjøring i Brønnøysundregisteret ble revisjonsselskapet registrert som revisor 2. 
desember 2019. 


Tidligere revisor tok opp følgende forhold i nummerert brev nr. 2, jf. revisorloven $ 5-4, datert 28. 
august 2018: 
- — Det ble avgitt negativ revisjonsberetning datert 30. juni 2018 som følge av at revisor ikke 
hadde mottatt årsregnskapet for 2017 til revisjon tidsriktig. 
- — Revisor informerte om at han ville fratre dersom det ikke forelå et avstemt og gjennomgått 
årsregnskap for 2017 senest den 15. september 2018. 


Tidligere revisor tok opp følgende forhold i nummerert brev nr. 3, jf. revisorloven $ 5-4, datert 21. 
desember 2018: 

- Brudd på skattebetalingsloven vedrørende behandling av skattetrekk. 

- Lån til aksjonær i strid med aksjeloven $ 8-7. 

- — Feilbehandling av lønn og offentlige avgifter. 

- — Svakheter knyttet til avstemming av diverse regnskapsposter. 

- — Manglende dokumentasjon av kostnader. 

- — Manglende innrapportering av utbetalinger til personlig næringsdrivende. 

- Tapt egenkapital og behov for resultatforbedring eller kapitaltilførsel for å sikre fortsatt 

drift. 
- — Manglende overholdelse av frister for innsendelse av årsregnskap og skattemelding. 
- — Engasjement av regnskapsfører. 


Tidligere revisor tok opp følgende forhold i sin revisjonsberetning for 2017: 
- — Presisering om vesentlig usikkerhet knyttet til fortsatt drift. 
- Konklusjon med forbehold om registrering og dokumentasjon. 

- — Andre forhold: 
o Revisjonsberetningen erstatter tidligere avgitt revisjonsberetning datert 30. juni 
2018. 


o Lån til aksjonær i strid med aksjeloven $ 8-7. 
o Brudd på skattebetalingsloven $ 5-12 vedrørende oppbevaring av skattetrekksmidler. 


Revisor dokumenterte sin vurdering om å påta seg dette revisjonsoppdraget i dokumentet "Ny 
revisjonsklient — maler og sjekklister" den 3. desember 2019, med kontroll av utført vurdering av 
oppdragsansvarlig revisor den samme datoen. Denne datoen er etter datering av villighetserklæring 
og også etter registrering i enhetsregistret. Under punkt 4.5, informasjon fra tidligere revisor, 
dokumenterer revisor sin konklusjon som følger: 


- — Vi har mottatt svar fra forrige revisor. Manglende oppfølging av frister og levering var 
årsaken til at de trakk seg. Vi har hatt samtaler med DL. Han har forklart at nedbemanning 
og kostnadsbesparelser er årsaken til manglende oppfølging. Vi ser også at han for en stor 
del ryddet opp i ulovlig lån selskapet har ytt daglig leder. Vi har også innhentet informasjon 
fra person X som kjenner revisjonsklienten. Hun mener han er en arbeidsom og seriøs 
person. Vi påtar oss derfor oppdraget slik at kunden unngår konkurs/tvangsoppløsning, men 
vil ta en ny vurdering for 2019 regnskapet. Er det fortsatt mangler vi finner vesentlige vil vi 
fratre. 


3.1.2 Finanstilsynets vurdering 

Før en revisor påtar seg å revidere årsregnskap for en revisjonspliktig skal revisoren be om en 
uttalelse fra den revisjonspliktiges forrige revisor om hvorvidt det foreligger forhold som tilsier at 
en ny revisor ikke bør påta seg oppdraget, jf. revisorloven $ 7-2 første ledd. Dersom en revisor påtar 
seg oppdraget i strid med den forrige revisors råd, skal begrunnelse for dette dokumenteres, jf. 
revisorloven $ 7-2 tredje ledd og revisorloven $ 5-3 annet ledd. 


Tidligere revisor viser i sin tilbakemelding til ny revisor den 28. november 2019 til en rekke forhold 
i nummerert brev for 2017 og i revisjonsberetning for 2017 som de ber revisor gå gjennom. 
Tidligere revisor informerer i den samme tilbakemeldingen om at årsaken til fratredelsen var at 
vesentlige forhold som påpekt og rapportert ikke ble fulgt opp av selskapet. 


Basert på den tilbakemeldingen revisor fikk fra tidligere revisor forelå en plikt for ny revisor til å 
dokumentere en begrunnelse for at selskapet påtok seg revisjonen av selskap B, jf. revisorloven $ 7- 
2 annet ledd. På samme måte som tidligere revisor hadde en plikt til å fratre dersom den 
revisjonspliktige ikke iverksatte nødvendige tiltak for å rette på de forholdene revisor hadde påpekt, 
har ny revisor en plikt til å påse at den revisjonspliktige har iverksatt nødvendige tiltak for å rette på 
de påpekte forholdene. Hvis ikke, skal ny revisor ikke påta seg oppdraget. 


Revisor innhentet og dokumenterte ikke selskapets plan over nødvendige tiltak for å korrigere de 
forholdene som ble påpekt i revisjonsrapporten til tidligere revisor før revisjonsselskapet påtok seg 
oppdraget, jf. punkt 3.1.1 ovenfor. Videre vurderte og dokumenterte ikke ny revisor i hvilken grad 
selskapets plan var realistisk og gjennomførbar, spesielt med tanke på at lovbruddene hadde pågått i 
flere år. På det tidspunktet ny revisor påtok seg oppdraget var det meste av regnskapsåret 2019 
tilbakelagt, og det var således mulig å ta stilling til om ledelsen i løpet av 2019 hadde tatt tak i de 
forholdene som tidligere revisor hadde påpekt. Det vises her spesielt til tidligere revisors forbehold 


FINANSTILSYNET SIDE 13 AV 28 





knyttet til registrering og dokumentasjon av regnskapsopplysninger. Ny revisor fulgte ikke opp 
tidligere revisors krav om å engasjere en ekstern regnskapsfører før oppdraget ble akseptert. 


Finanstilsynet mener at det er et grovt brudd på revisor sine plikter å påta seg revisjonen av et 
selskap som over flere år har brutt relevante lover og regler, jr. revisorloven $ 5-2 annet ledd og ISA 
220 punkt 12 og hvor tidligere revisor fratrådte grunnet manglende oppfølging av påpekte lovbrudd. 
Denne vurderingen må ses i lys av revisorloven $ 1-2 hvor det fremgår at revisor er allmennhetens 
tillitsperson, og at revisor i kraft av sin posisjon og stilling skal bidra til at virksomheter som ikke 
etterlever lover og regler avvikles som følge av at de ikke har en valgt revisor slik loven krever. 


Finanstilsynet vil også påpeke at i henhold til kunngjøringen i Brønnøysundregisteret ble 
revisjonsselskapet registrert som revisor 2. desember 2019, hvilket må bety at revisjonsselskapets 
villighetserklæring senest ble utstedt på denne datoen. Vurderingen av om revisjonsselskapet skulle 
påta seg dette oppdraget, og godkjennelse av vurderingen av oppdragsansvarlig revisor, ble først 
dokumentert den 3. desember 2019, det vil si etter at revisor avga sin villighetserklæring. 
Finanstilsynet anser dette som et brudd på revisorloven $ 5-2 annet ledd, jf. ISA 230 punkt 7. 


3.2 Engasjementsbrev 

3.2.1 Tidspunkt for utstedelse av engasjementsbrev 

Engasjementsbrevet for regnskapsåret 2018 ble signert av revisor og selskap B den 27. november 
2019. 


3.2.2 Finanstilsynets vurdering 

Revisor skal bli enig om vilkårene for revisjonsoppdraget med ledelsen eller dem som har 
overordnet ansvar for styring og kontroll der det er relevant, jf. ISA 210 punkt 9. Dette skjer 
normalt ved at begge parter signerer et engasjementsbrev. Det foreligger ikke et formelt 
revisjonsoppdrag før generalforsamlingen har valgt en revisor og den valgte revisoren har avgitt sin 
villighetserklæring. Revisor sin villighetserklæring skal videre ikke avgis før revisor har avsluttet 
den lovpålagte kommunikasjonen med tidligere revisor, jf. revisorloven $ 7-2 første ledd, og 
konkludert på oppdragsvurderingen. Revisor mottok svar fra tidligere revisor den 28. november 
2019, og skal da tidligst avgi sin villighetserklæring på denne datoen. Engasjementsbrevet er signert 
av begge parter den 27. november 2019. 


Finanstilsynet mener at revisor ikke skulle inngått en endelig avtale med selskap B om vilkårene for 
revisjonsoppdraget før kommunikasjonen med tidligere revisor og oppdragsvurderingen var utført, 
og mener at dette er et brudd på revisorloven $ 5-2 annet ledd, jf. ISA 210 punkt 9. 


3.3 Planlegging av revisjonen 

3.3.1 Revisors planlegging 

Som en del av planleggingen skal revisor ha som mål å identifisere og vurdere risikoene for 
vesentlig feilinformasjon i regnskapet som skyldes misligheter. I arbeidspapiret 11-000 tar revisor 
for seg kravene i ISA 240 og redegjør for sin vurdering av mislighetsrisikoen knyttet til uredelig 
regnskapsrapportering av inntekter. Revisor konkluderer med at risikoen knyttet til misligheter på 
inntektsområdet er lav/medium (L/M). 

3.3.2 Finanstilsynet vurdering 

Ved identifisering og vurdering av risikoene for vesentlig feilinformasjon som skyldes misligheter, 
skal revisor ta utgangspunkt i antakelsen om at det foreligger særskilt risiko for misligheter ved 
inntektsføring og vurdere hvilke typer inntekter, inntektstransaksjoner eller påstander som kan føre 
til slike risikoer, jf. ISA 240 punkt 27 og 28. Vesentlig feilinformasjon som skyldes uredelig 
regnskapsrapportering knyttet til inntektsføring er ofte et resultat av at inntekter er overvurdert eller 
undervurdert, jf. ISA 240 punkt A29. 


I den grad revisor konkluderer med at antakelsen ikke er en relevant omstendighet for oppdraget og 
derfor ikke har identifisert inntektsføring som en særskilt risiko for vesentlig feilinformasjon som 
skyldes misligheter, skal revisor inkludere begrunnelsene for denne konklusjonen i 
revisjonsdokumentasjonen, jf. ISA 240 punkt 48. Revisor dokumenterer at det er knyttet 
lav/medium (L/M) risiko til misligheter på inntektsområdet, og tar således ikke utgangspunkt i 
antakelsen om at det foreligger særskilt risiko for misligheter ved inntektsføring, jf. ISA 240 punkt 
27 og 28. 


Finanstilsynet er uenig i at revisor anser mislighetsrisikoen knyttet til inntekter i planleggingsfasen 
som lav/medium (L/M), og ikke behandler risiko knyttet til mulig under- eller overrapportering av 
inntekt som særskilt risiko. Finanstilsynet anser det som vanskelig å komme utenom at det kan ligge 
en skattemessig motivasjon for eieren av et selskap som dette for å underrapportere inntekter, ved å 
holde inntekter utenfor regnskapet eller ved å skyve på inntekter ved bevisst feilperiodisering. Den 
anstrengte økonomiske situasjonen, kombinert med ekstern finansiering fra bank, kan på den andre 
siden medføre en motivasjon for eierne til å overrapportere. 


Revisor skal ved vurdering av misligheter utvise profesjonell skepsis uten å ta hensyn til egen eller 
andres tidligere erfaring med ærligheten og integriteten til ledelsen, jf. ISA 240 punkt 13. Det synes 
ikke å være tilfelle her. Basert på ISA 240 skal virksomheten som drives ha en meget enkel og 
ukomplisert inntektsprosess før det kan konkluderes på at det ikke er knyttet særskilt risiko for 
vesentlig feilinformasjon som følge av misligheter. Som eksempel på at det ikke foreligger risiko 
for vesentlig feilinformasjon som skyldes misligheter knyttet til inntektsføring vises det i ISA 240, 
punkt A31, til utleievirksomhet med én type inntektstransaksjon fra ett enkelt utleieobjekt, hvor det 
er mulig å totalavstemme inntekten mot en oversiktlig leiekontrakt. På dette revisjonsoppdraget 
dekkes rundt 46,5% av omsetningen ved å avstemme bokført inntekt mot innhentet 
leverandørreskontro fra kunder, og det er således en vesentlig andel av inntektene som ikke dekkes 
av totalavstemmingen. En slik test gir ikke sikkerhet for fullstendighet av inntekter. 


Finanstilsynet mener at dette utgjør et brudd på revisorloven $ 5-2 annet ledd, jf. ISA 240 punkt 13, 
27 og 28. 


3.4 Inntekter 

3.4. 1 Revisjon av inntekter 

Revisjonen av inntekter er i stor grad basert på reskontroavstemming, hvor leverandørreskontro hos 
de to største kundene er innhentet og avstemt mot bokført inntekt. I henhold til revisjonsselskapets 
arbeidspapir er inntekter på kr 5 095 000 revidert på denne måten. I tillegg til avstemming av 
bokført inntekt mot innhentet leverandørreskontro vises det til en oppstilling over innbetalinger med 
en tilhørende kontoutskrift for perioden 1. juli til 31. juli 2018, og hvor selskap B selv har merket av 
hvilke beløp som gjelder betaling av overnatting og hvilke som gjelder trening. Det er også lagt ved 

to utgående fakturaer med fakturanummer 4892, på kr 12 500, og fakturanummer 4830, på kr 133 
100. Basert på mottatt dokumentasjon synes det ikke som om det er utført øvrige 
revisjonshandlinger rettet mot inntekter. 


3.4.2 Finanstilsynet vurdering 

Selskap B hadde i 2018 bokførte inntekter på kr 10 954 000. Det fremgår av revisors arbeidspapirer 
at inntekter på til sammen kr 5 095 000 er revidert ved å avstemme leverandørreskontro hos de to 
største kundene mot bokført inntekt. Dette utgjør 46,5% av selskapets omsetning. Finanstilsynet kan 
ikke se at alle relevante påstander er dekket gjennom denne handlingen, deriblant fullstendighet. 
Finanstilsynet kan ikke se at innhentet oppstilling over innbetalinger med en tilhørende 
kontoutskrift for perioden I. juli til 31. juli 2018, hvor selskapet selv har merket av hvilke beløp 
som gjelder betaling av overnatting og hvilke som gjelder trening, gir relevant revisjonsbevis. 
Finanstilsynet kan heller ikke se at kopi av to utgående fakturaer gir relevant revisjonsbevis. 


Basert på Finanstilsynets vurdering av den dokumentasjonen som foreligger på inntektsområdet, er 
kun 46,5% av bokført omsetning revidert, og denne revisjonen dekker heller ikke alle relevante 
påstander. Det ble lagt til grunn en total vesentlighetsgrense på kr 100 000 og en 
arbeidsvesentlighetsgrense på kr 80 000. Finanstilsynet mener at det ikke er utført 
revisjonshandlinger som gir tilstrekkelig og hensiktsmessig revisjonsbevis for en vesentlig andel av 
inntektene, og anser dette som et alvorlig brudd på revisorloven $ 5-2 annet ledd, jf. ISA 230 punkt 
5a og ISA 500 punkt 6. 


3.5 Fortsatt drift og revisjonsberetningen 
3.5.1 Revisjon av fortsatt drift 
Selskap B hadde i 2018 et underskudd på kr 1 599 037, en negativ egenkapital på kr 2 771 008 og 
en negativ arbeidskapital på kr I 615 424. Revisor har dokumentert følgende forhold som grunnlag 
for sin fortsatt drift vurdering: 
- — Foreløpig regnskap for 2019 viser et overskudd på i underkant av kr 600 000, men dette er 
ikke helt komplett. 
- — En ansatt er 100% permittert fra 1. april 2019, og daglig leder vil permittere seg selv 50%. 
- — Selskapet er i dialog med banken om å få utvidet kreditten. 
- — Det jobbes med en refinansiering av Utsira Eiendom AS. 
-  Covid-19 har påvirket driften hardt. 
- — Det har stoppet opp med både bemanning av skip og reiseaktiviteter. 
- — Selskapet regner med at det vil komme inn under kompensasjonsordningen for delvis 
dekning av husleie. 


Dersom det er usikkerhet om fortsatt drift, skal det opplyses om usikkerheten i note til 
årsregnskapet, jf. regnskapsloven $ 7-46. Selskapets ledelse mener at det er usikkerhet om fortsatt 
drift, og opplyser om dette i note 6 med overskriften "Fortsatt drift". Det nevnes flere forhold i 
noten som gir grunnlag for usikkerhet om fortsatt drift, men ledelsen mener at det foreligger 
tilstrekkelig med forhold til grunn som forsvarer å legge fortsatt drift til grunn for årsregnskapet. 


3.5.2 Revisjonsberetningen 

Basert på informasjonen nevnt over, fremgår det av revisors arbeidspapirer at konklusjonen er at det 
er knyttet vesentlig usikkerhet til fortsatt drift. Under avsnittet "Presisering" skriver revisor at "Uten 
at det kommer i konflikt med forutsetningen om fortsatt drift, vil vi gjøre oppmerksom på note 6 og 

presisere at hele aksjekapitalen er tapt og at coronaviruset vil ha en negativ effekt på selskapets 
evne til inntektsskapende virksomhet". 


Revisor tar også forbehold knyttet til at ledelsen ikke har oppfylt sine plikter knyttet til 
dokumentasjon og registrering. 


3.5.3 Finanstilsynets vurdering 

Regnskap og revisjonsberetning for 2018 er datert 3. april 2020. På dette tidspunkt burde et 
foreløpig regnskap for 2019 vært klart. Basert på selskap B sin økonomiske situasjon ved utgangen 
av 2018 og 2019 forelå det forhold som kunne skape tvil av betydning om selskapets evne til 
fortsatt drift. I situasjoner som dette er revisor pålagt å innhente tilstrekkelig og hensiktsmessig 
revisjonsbevis for å fastslå om det foreligger en vesentlig usikkerhet knyttet til hendelser eller 
forhold som kan skape tvil av betydning om selskapets evne til fortsatt drift ved å gjennomføre 
ytterligere revisjonshandlinger, herunder en vurdering av motvirkende faktorer, jf. ISA 560 punkt 
16. Disse revisjonshandlingene skal blant annet omfatte å: 

- — Anmode ledelsen om å gjennomføre en vurdering av enhetens evne til fortsatt drift, når 
ledelsen ennå ikke har gjort det, herunder vurdere effekt av Covid 19 på fremtidige 
inntekter. 

- — Vurdere ledelsens planer om fremtidige handlinger sammenholdt med dens vurdering av 
evnen til fortsatt drift, hvorvidt det er sannsynlig at utfallet av disse planene vil forbedre 
situasjonen og hvorvidt ledelsens planer er gjennomførbare under de eksisterende forhold. 

- — Når enheten har utarbeidet en prognose for kontantstrømmer, og analysen av denne 
prognosen er en vesentlig faktor for å vurdere det fremtidige utfallet av hendelser eller 
forhold ved evaluering av ledelsens planer for fremtidige handlinger: 

o Evaluere påliteligheten av de underliggende dataene som er generert for å utarbeide 
prognosen. 

o Fastslå hvorvidt forutsetningene som prognosen bygger på, er tilstrekkelig 
underbygd. 

- — Vurdere om ytterligere fakta eller informasjon er blitt tilgjengelig etter datoen for ledelsens 
vurdering. 

- Be om skriftlige uttalelser fra ledelsen og, der det er relevant, de som har overordnet ansvar 
for styring og kontroll, om planer for fremtidige tiltak, og hvorvidt disse planene er 
gjennomførbare. 

- — I dette tilfelle, kreve at regnskapet for 2019 blir avstemt. 


Revisors dokumentasjon av fortsatt drift-vurderingen synes i stor grad å være en oppsummering av 
den informasjonen selskapet legger frem som noteinformasjon til årsregnskapet. Basert på den 
anstrengte økonomiske situasjonen selskapet er i, foreligger det en særskilt forventning til revisor 
sin profesjonelle skepsis, spesielt med hensyn til å innhente underbyggende bevis og 
dokumentasjon av den informasjonen selskapet legger frem. Av forhold som kunne gi positive 
effekter på selskapets økonomiske situasjon, var et mulig overskudd i 2019, kutt i kostnader som 
følge av permitteringer, en utvidelse av kreditt fra banken med mulig effekt på selskapets likviditet 
og en mulig kompensasjon til dekning av husleie. Forhold som indikerte negative effekter på 
selskapets økonomiske situasjon og likviditet var Covid-19-situasjonen og stopp av bemanning til 
skip og reiseaktiviteter fra mars 2020. Revisor har ikke anmodet ledelsen om å estimere den 
tallmessige effekten av disse forholdene på selskapets inntekter, resultat og likviditet, for å ha et 
grunnlag for å foreta en selvstendig vurdering av risikoen knyttet til fortsatt drift. 

Finanstilsynet mener at revisors dokumentasjon av fortsatt drift-vurderingen synes å være en 
ukritisk oppsummering av den informasjonen selskapet har tatt inn som noteinformasjon i 
regnskapet. Grunnlaget for den informasjonen som gis skulle vært verifisert med profesjonell 
skepsis, jf. ISA 200 punkt 15. Finanstilsynet anser dette som et brudd på revisorloven $ 5-2 annet 
ledd, jf. ISA 230 punkt 5a, ISA 500 punkt 6 og ISA 200 punkt 15, ved at det ikke er utført 
revisjonshandlinger som gir tilstrekkelig og hensiktsmessig revisjonsbevis for vurdering av fortsatt 
drift. 


Finanstilsynet har videre notert seg at revisor i sine arbeidspapirer konkluderer med at det er 
usikkerhet om fortsatt drift, men dette fremkommer ikke klart i presiseringen i revisjonsberetningen. 
ISA 570, punkt 22, sier at dersom det er gitt tilstrekkelige opplysninger om den vesentlige 
usikkerheten i regnskapet, skal revisor avgi en umodifisert konklusjon og revisjonsberetningen skal 
inneholde et separat avsnitt med overskriften "Vesentlig usikkerhet knyttet til fortsatt drift" og i 
dette avsnittet angi at de hendelsene eller forholdene som omtales i note indikerer at det foreligger 
en vesentlig usikkerhet som kan skape tvil av betydning om enhetens evne til fortsatt drift. 
Overskriften "Vesentlig usikkerhet knyttet til fortsatt drift" er ikke tatt inn i revisjonsberetningen, 
og det fremgår heller ikke av teksten at revisor angir at de forholdene som angis i note indikerer at 
det foreligger en vesentlig usikkerhet som kan skape tvil av betydning om enhetens evne til fortsatt 
drift. Finanstilsynet mener at manglende presisering av dette forholdet er et brudd på revisorloven $ 
5-2 annet ledd, jf. ISA 706 punkt 22. 


Oppsummert er det Finanstilsynets vurdering at den avlagte revisjonsberetningen skulle hatt en 
negativ konklusjon. De mangler som revisor kjenner til, og forsåvidt delvis har påpekt, er så 
gjennomgripende at revisor ikke skulle ha konkludert som det ble gjort i revisjonsberetningen. 
Konklusjonen var som følger: 


"Etter vår mening er det medfølgende årsregnskapet avgitt i samsvar med lov og forskrifter 
og gir et rettvisende bilde av selskapets finansielle stilling per 31. desember 2018, og dets 
resultater og kontantstrømmer for regnskapsåret avsluttet per denne dato i samsvar med 
regnskapslovens regler og god regnskapsskikk i Norge," 


Revisor har i sin revisjonsberetning ikke konkludert med at regnskapet ikke bør fastsettes slik det 
foreligger. Forholdet utgjør et grovt brudd på revisors plikter, jf. $ 5-6 sjette ledd. 


3.6 Fortsettelsesvurdering 

3.6.1 Vurdering av videreføring av revisjonsoppdrag for 2019 

Regnskapsåret 2018 var revisors første år som revisor for selskap B. I mottatt dokumentasjon under 
punktet "Foreligger det forhold som tilsier at en bør fratre oppdraget (f.eks. mistanke om eller 
tilfeller av misligheter, vesentlige lovbrudd som ikke rettes, eller andre forhold)?" ligger følgende 
fortsettelsesvurdering: 


- "Det er ikke mistanke om misligheter. Brudd ihht lover og regler er tatt opp i 
revisjonsberetningen og vi sender nummerert brev til styret. Regnskapet er også utarbeidet 
og klart for revisjon etter lovens frister. Det forventes at dette er på plass for 2019 og vil 
være avgjørende for vår vurdering av fortsettelsen av oppdraget i vår oppdragsvurdering 
for 2019." 

Vurderingen ble dokumentert 3. april 2020, samme dato som revisjonsselskapets datering av 
revisjonsberetningen for 2018. Årsregnskapet for 2019 er per januar 2021 ikke offentliggjort 1 
regnskapsregistret. 


3.6.2 Finanstilsynets vurdering 

Det fremgår av punkt 3.1 at etter Finanstilsynets vurdering skulle ikke revisjonsselskapet ha påtatt 
seg dette revisjonsoppdraget for 2018. Selskapet hadde en lang historikk med ulike lovbrudd, og det 
forelå ikke revisjonsdokumentasjon på at selskapet hadde en realistisk og gjennomførbar plan for å 
rydde opp i forholdene på det tidspunktet revisjonsselskapet påtok seg revisjonen. 


Etter avsluttet revisjon av årsregnskapet for 2018 rapporterte revisor i brev til ledelsen den 16. april 
2020 om svakheter i rutiner knyttet til avstemming av balanseposter, behov for tettere løpende 
oppfølging av regnskapet fra ledelsens side, manglende innestående midler på skattetrekkskonto, 
negativ egenkapital og drift av virksomheten på kreditorenes regning, manglende dokumentasjon av 
kostnader og for sent avlagt regnskap. I revisjonsberetningen for 2018 ble det presisert at selskapets 
aksjekapital var tapt og at selskapets årsregnskap ble avlagt etter utløpet av lovens frist for 
avleggelse av årsregnskap. Det ble videre konkludert med forbehold om registrering og 
dokumentasjon, og det ble under andre forhold informert om at selskapet ikke hadde behandlet 
skattetrekksmidler i samsvar med skattebetalingsloven $ 5-12. 


Revisor har plikt til, uten ugrunnet opphold, å si fra seg oppdraget som revisor når revisoren under 
sitt arbeid har avdekket og påpekt vesentlige brudd på lov og forskrifter som den revisjonspliktige 
er underlagt, og den revisjonspliktige ikke iverksetter nødvendige tiltak for å rette på forholdene, jf. 
revisorloven $ 7-1 første ledd. Selskap B har over flere år vist manglende evne til å iverksette 
nødvendige tiltak for å rette på de forholdene som er påpekt. 


Revisor informerte Finanstilsynet under tilsynet om at revisjonen av årsregnskapet til selskap B for 
2019 pågikk, og at revisjonsselskapet som følge av manglende forbedringer hos selskapet ville 
fratre som revisor når 2019 revisjonen var avsluttet. Det fremgår av Foretaksregisteret at 
revisjonsselskapet fratrådte 2. mars 2021. Det fremgår videre av Konkursregisteret at selskap B den 
29. juni 2021 ved rettens kjennelse ble besluttet oppløst i medhold av aksjeloven $ 16-15 og at 
avviklingen vil skje etter reglene i konkursloven og dekningsloven. 


Revisors manglende rolleforståelse kommer slik Finanstilsynet ser det klart til uttrykk i følgende 
sitat fra akseptvurderingen: "Vi påtar oss derfor oppdraget slik at kunden unngår 
konkurs/tvangsoppløsning”". Finanstilsynet anser det som et grovt brudd på revisorloven $ 7-2 at 
revisor ikke fratrådte som revisor for selskap B umiddelbart etter at revisjonsberetningen for 2018 
ble avgitt. 


4 Oppdragsgjennomgang - selskap C 

Selskap C driver med leie av eiendom og lagerområde for videreutleie, samt salg av 
lagerhåndteringstjenester. Av sentrale lover er selskapet underlagt aksjeloven, regnskapsloven, 
bokføringsloven, skatteloven og merverdiavgiftsloven. 

4.1 Nytt revisjonsoppdrag og kommunikasjon med tidligere revisor 

4.1.1 Revisors kommunikasjon med tidligere revisor 

Det fremgår av kunngjøring i Brønnøysundregisteret at tidligere revisor fratrådte som revisor I 
selskap C den 11. juni 2019. Den 14. august 2019 fikk selskapet varsel om tvangsoppløsning som 
følge av at tidligere revisor hadde fratrådt. Den 3. oktober 2019 sendte ny revisor forespørsel til 
tidligere revisor om det var forhold som tilsa at revisor ikke burde påta seg revisjonen av selskap C, 
jf. revisorloven $ 7-2. Samme dato, den 3. oktober 2019, besvarte tidligere revisor forespørselen, og 
informerte om at revisjonsrapporten for 2017 ville bli sendt i egen e-post. Tidligere revisor 
informerte om at det muligens var et utestående beløp som ikke var gjort opp, men utover dette 
hadde tidligere revisor ingen spesielle forhold å kommentere. I henhold til kunngjøring i 
Brønnøysundregisteret ble revisjonsselskapet registrert som revisor i selskap C den 4. oktober 2019. 


Tidligere revisor tok opp følgende forhold i sin revisjonsrapport fra 2017: 
- Årsregnskapet ble avgitt etter lovens frist. 
- — Lån til aksjonær i strid med aksjeloven $ 8-7. 
- — Brudd på skattebetalingsloven vedrørende behandling av skattetrekk. 
- — Manglende etterlevelse av lov om obligatorisk tjenestepensjon. 
- — Negativ egenkapital og usikkerhet om fortsatt drift. 


Tidligere revisor tok opp følgende forhold i sin revisjonsberetning for 2017: 


- — Presisering om vesentlig usikkerhet knyttet til fortsatt drift. 


- — Andre forhold: 
o Selskapets årsregnskap er avlagt etter utløpet av lovens frist for avleggelse av 
årsregnskap. 


o Lån til aksjonær i strid med aksjeloven $ 8-7. 
o Brudd på skattebetalingsloven $ 5-12 vedrørende oppbevaring av skattetrekksmidler. 


Revisor dokumenterte sin vurdering av å påta seg revisjonsoppdraget i dokumentet "Opptak av nye 
klienter" den 4. oktober 2019, med kontroll av utført vurdering av oppdragsansvarlig revisor den 14. 
oktober 2019. Under punkt 8 dokumenterer revisor sin konklusjon som følger: 


- "Selskapet har slitt med inntjening og likviditet. Dette har medført mangler i 
internkontrollen som blant annet har resultert i at regnskapet ikke er tilfredsstillende 
ajourført, skattetrekksmidler er ikke behandlet i samsvar med skattebetalingsloven og det er 
ikke opprettet obligatorisk tjenestepensjon for selskapets to ansatte. Selskapet har også et 
ulovlig lån på kr 20 036. Forholdet er tatt opp med eier/daglig leder. Vi har krevd at 
selskapet må få en ekstern regnskapsfører for å få orden på forholdene beskrevet over for at 
vi kan påta oss oppdraget. Selskapet vil bruke selskap X som regnskapsfører. Dette er et 
selskap vi har meget god erfaring med. Konklusjon: Basert på ovenstående kan vi påta oss 
oppdraget. " 


4.1.2 Finanstilsynets vurdering 

Før en revisor påtar seg å revidere årsregnskap for en revisjonspliktig skal revisoren be om en 
uttalelse fra den revisjonspliktiges forrige revisor om hvorvidt det foreligger forhold som tilsier at 
en ny revisor ikke bør påta seg oppdraget, jf. revisorloven $ 7-2 første ledd. Dersom en revisor påtar 

seg oppdraget i strid med den forrige revisors råd, skal begrunnelse for dette dokumenteres, jf. 
revisorloven $7-2 tredje ledd og revisorloven $ 5-3 annet ledd. 


Tidligere revisor viste i sin tilbakemelding til revisor den 3. oktober 2019 til nummerert 
revisjonsrapport for 2017 som ble oversendt i egen e-post. Forholdene som ble tatt opp i 
revisjonsrapporten og i revisjonsberetningen er omtalt ovenfor, og er etter Finanstilsynets vurdering 
av en slik karakter at det måtte forventes økt profesjonell skepsis fra revisjonsselskapet ved 
vurderingen av disse forholdene. Det er også et sterkt signal at tidligere revisor har fratrådt. Dette er 
i seg selv en tungtveiende grunn til at revisor skulle vist en økt profesjonell skepsis, til tross for at 
tidligere revisor i sin skriftlige tilbakemelding ikke direkte frarådet ny revisor å påta seg oppdraget. 


Basert på den informasjonen revisor hadde tilgang til, både gjennom selskap C sin 
regnskapshistorikk, en tidligere revisor som valgte å fratre samt en revisjonsrapport og 
revisjonsberetning for 2017 som tok opp en rekke kritikkverdige forhold, mener Finanstilsynet at 
det forelå en plikt for revisor til å dokumentere en begrunnelse for at selskapet påtok seg revisjonen 
av selskap C, jf. revisorloven $ 7-2 annet ledd. På samme måte som tidligere revisor hadde en plikt 
til å fratre dersom den revisjonspliktige ikke iverksatte nødvendige tiltak for å rette på de 
forholdene revisor hadde påpekt, har ny revisor en plikt til ikke å påta seg oppdraget med mindre 
den revisjonspliktige har iverksatt nødvendige tiltak for å rette på de påpekte forholdene før ny 
revisor påtar seg oppdraget. 


Revisor har ikke, før revisor påtok seg oppdraget, innhentet og dokumentert selskapets plan over 
nødvendige tiltak for å få på plass alle de forholdene som ble påpekt i revisjonsrapporten til 
tidligere revisor, jf. punkt 4.1.1 ovenfor. 


Revisor har ikke vurdert og dokumentert i hvilken grad selskapets plan var realistisk og 
gjennomførbar, spesielt med tanke på at lovbruddene hadde pågått i flere år. På det tidspunktet 
revisjonsselskapet påtok seg oppdraget var hele regnskapsåret 2018 og det meste av regnskapsåret 
2019 tilbakelagt, og det var således mulig å ta stilling til om ledelsen hadde tatt tak i de forholdene 
som tidligere revisor hadde påpekt. Revisor la i sin oppdragsvurdering stor vekt på at det ble satt et 
krav om at selskap C måtte bytte regnskapsfører dersom revisjonsselskapet skulle påta seg 
revisjonen. Finanstilsynet kan se at dette kunne bidratt til høyere kvalitet på regnskapsførselen og 
overholdelse av relevante frister selskapet måtte forholde seg til, men samtidig er det vanskelig å se 
at bytte av regnskapsfører kunne vært en direkte løsning for å løse utfordringene knyttet til negativ 
egenkapital og usikkerheten knyttet til fortsatt drift. Revisor har ikke bedt ledelsen om å legge frem 
en plan over tiltak for å få på plass en forsvarlig egenkapital og en plan for å sikre fortsatt drift, og 
heller ikke foretatt en selvstendig vurdering av om planen og tiltakene var realistiske og 
gjennomførbare basert på den situasjonen selskapet var i, før revisjonsselskapet påtok seg 
oppdraget. 


Finanstilsynet mener at det er et grovt brudd på revisor sine plikter å påta seg revisjonen av et 
selskap som over flere år har brutt relevante lover og regler, uten å foreta en grundig vurdering og 
dokumentasjon av realiteten og gjennomførbarheten av selskapets plan over nødvendige tiltak for å 
få forholdene på plass, jr. revisorloven $ 5-2 annet ledd og ISA 220 punkt 12. Denne vurderingen 
må spesielt ses i lys av revisorloven $ 1-2 hvor det fremgår at revisor er allmennhetens tillitsperson, 
og revisor skal i kraft av sin posisjon og stilling bidra til at virksomheter som ikke etterlever lover 
og regler avvikles som følge av at de ikke har en valgt revisor slik loven krever. 

4.2 Planlegging av revisjonen 

4.2.1 Revisors planlegging 

Som en del av planleggingen skal revisor ha som mål å identifisere og vurdere risikoene for 
vesentlig feilinformasjon i regnskapet som skyldes misligheter. I arbeidspapiret 12-000 tar revisor 
for seg kravene i ISA 240 og redegjør for sin vurdering av mislighetsrisikoen knyttet til uredelig 
regnskapsrapportering av inntekter. Revisor konkluderer med at risikoen knyttet til misligheter på 
inntektsområdet er medium (M). 


4.2.2 Finanstilsynet vurdering 

Ved identifisering og vurdering av risikoene for vesentlig feilinformasjon som skyldes misligheter, 
skal revisor ta utgangspunkt i antakelsen om at det foreligger særskilt risiko for misligheter ved 
inntektsføring og vurdere hvilke typer inntekter, inntektstransaksjoner eller påstander som kan føre 
til slike risikoer, jf. ISA 240 punkt 27 og 28. Vesentlig feilinformasjon som skyldes uredelig 
regnskapsrapportering knyttet til inntektsføring er ofte et resultat av at inntekter er overvurdert eller 
undervurdert, jf. ISA 240 punkt A29. 


I den grad revisor konkluderer med at antakelsen ikke er en relevant omstendighet for oppdraget og 
derfor ikke har identifisert inntektsføring som en særskilt risiko for vesentlig feilinformasjon som 
skyldes misligheter, skal revisor inkludere begrunnelsene for denne konklusjonen i 
revisjonsdokumentasjonen, jf. ISA 240 punkt 48. Revisor dokumenterer at det er knyttet medium 
(M) risiko til misligheter på inntektsområdet, og tar således ikke utgangspunkt i antakelsen om at 
det foreligger særskilt risiko for misligheter ved inntektsføring, jf. ISA 240 punkt 27 og 28. 


Finanstilsynet er uenig i at revisor anser mislighetsrisikoen knyttet til inntekter i planleggingsfasen 
som medium (M), og ikke behandler risiko knyttet til mulig under- eller overrapportering av inntekt 
som særskilt risiko. Finanstilsynet anser det som vanskelig å komme utenom at det kan ligge en 
skattemessig motivasjon for eieren av et selskap som dette for å underrapportere inntekter, ved å 
holde inntekter utenfor regnskapet eller ved å skyve på inntekter ved bevisst feilperiodisering. På 
den andre siden så kan den anstrengte økonomiske situasjonen i seg selv være en motivasjon for 
eierne til å overrapportere. 


Revisor skal ved vurdering av misligheter utvise profesjonell skepsis uten å ta hensyn til egen eller 
andres tidligere erfaring med ærligheten og integriteten til ledelsen, jf. ISA 240 punkt 13. Det synes 
ikke å være tilfelle her. Basert på ISA 240 skal virksomheten som drives ha en meget enkel og 
ukomplisert inntektsprosess før det kan konkluderes på at det ikke er knyttet særskilt risiko for 
vesentlig feilinformasjon som følge av misligheter. Som eksempel på at det ikke foreligger risiko 
for vesentlig feilinformasjon som skyldes misligheter knyttet til inntektsføring vises det i ISA 240, 
punkt A31, til utleievirksomhet med én type inntektstransaksjon fra ett enkelt utleieobjekt, hvor det 
er mulig å totalavstemme inntekten mot en oversiktlig leiekontrakt. På dette revisjonsoppdraget 
kommer 26 % av selskapets inntekter fra en nærstående part, jf. punkt 4.4 under, hvilket medfører at 
revisor må vise ekstra aktsomhet og utføre tilleggshandlinger for å innhente tilstrekkelig og 
tilfredsstillende revisjonsbevis på overholdelse av armlengdeprinsippet, jf. ISA 550 punkt 24 og 
punkt A42 til A45. 


Finanstilsynet mener at dette utgjør et brudd på revisorloven $ 5-2 annet ledd, jf. ISA 240 punkt 13, 
27 og 28. 

4.3 Inngående balanse 

4.3.1 Revisjon av inngående balanse ("IB") 

Utførte handlinger vedrørende inngående balanse for årsregnskapet for 2018 fremgår av 
dokumentene "IB kontroll nye kunder, jf. ISA 510" og en tilhørende oppstilling som viser 
avstemming av saldoer pr 31.12.2017 mot 01.01.2018. Revisor konkluderer med at det ikke er 
avdekket feil mellom UB 2017 og IB 2018. Revisor skriver videre at revisjonen er overtatt fra 
Deloitte, det er knyttet normal risiko til alle poster i regnskapet og det er derfor liten risiko for at 
inngående balanse skal inneholde vesentlige feil. 


4.3.2 Finanstilsynets vurdering 

I tillegg til å lese det sist avlagte årsregnskapet for å skaffe seg informasjon som er relevant for den 
inngående balansen, herunder tilleggsopplysninger, skal ny revisor innhente tilstrekkelig og 
hensiktsmessig revisjonsbevis for hvorvidt den inngående balansen inneholder feilinformasjon som 
har vesentlig virkning på regnskapet for den inneværende perioden, jf. ISA 510 punkt 5 og 6. Dette 
skal skje ved å: 


d) Fastslå hvorvidt den utgående balansen fra den forrige perioden er korrekt overført til den 
inneværende perioden, eller, der det er relevant, er korrigert, 

e) Fastslå hvorvidt den inngående balansen gjenspeiler bruk av forsvarlige regnskapspolicyer, 
og 

f) Utføre en eller flere av følgende handlinger: 

e når regnskapet for den forrige perioden ble revidert, gjennomgå den forrige 
revisorens arbeidspapirer for å innhente revisjonsbevis vedrørende den inngående 
balansen, 

e vurdere hvorvidt revisjonshandlinger utført i inneværende periode, gir 
revisjonsbevis som er relevant for den inngående balansen, eller 

e utføre spesifikke revisjonshandlinger for å innhente revisjonsbevis vedrørende den 
inngående balansen. 


Revisor har påsett og dokumentert at den utgående balansen fra forrige periode ble korrekt overført 
til ny periode, og det ble påsett at anvendte regnskapsprinsipper var i samsvar med fjorårets 
regnskapsprinsipper. Finanstilsynet kan imidlertid ikke se av mottatt dokumentasjon at det er utført 
og dokumentert revisjonshandlinger for å verifisere at det ikke ligger vesentlige feil i tallene for 
inngående balanse. 


Finanstilsynet mener at det ikke er innhentet og dokumentert tilstrekkelig og hensiktsmessig 
revisjonsbevis for den inngående balansen, hvilket er å anse som et grovt brudd på revisorloven $ 5- 
2 annet ledd, jf. ISA 230 punkt 5a og ISA 500 punkt 6. 


4.4 Inntekter 

4.4.1 Revisjon av inntekter 

Selskapets inntekter kommer fra to kunder, kunde A og kunde B. Kunde A er å anse som en ekstern 
kunde uten noen form for nærståendeproblematikk, og bokført omsetning knyttet til 
lagerhåndteringstjenester til denne kunden var i 2018 kr 1 649 227. Det ble innhentet bekreftelse fra 
kunde Å på beløpet på kr 1 649 227. 

Kunde B er et selskap i samme konsern og i planleggingsdokumentasjonen omtales dette selskapet 
som en nærstående part og det står videre at det foretas prising på armlengdes avstand og at denne 
anses å være i henhold til markedsmessige betingelser. Bokført omsetning til dette selskapet knyttet 
til utleie av lokaler var i 2018 på kr 580 000. Det ble foretatt en avstemming mot husleieavtale som 
viste at utleieinntekter fra kunde B på kr 480 000 stemte med underliggende leieavtale, samt et 
tillegg på kr 100 000 som ble tilleggsfakturert for utleie av hall. 


4.4.2 Finanstilsynets vurdering 

Rundt 26 % av selskapets inntekter kommer fra kunde B som er en nærstående part. Dersom 
ledelsen fremsetter en påstand i regnskapet om at en transaksjon med en nærstående part er 
gjennomført på vilkår som tilsvarer de som er vanlige for en transaksjon på armlengdes avstand, 
skal revisor innhente tilstrekkelig og hensiktsmessig revisjonsbevis for denne påstanden, jf. ISA 
550 punkt 24 og punkt A42 til A45. I planleggingen har revisor skrevet at kunde B er en nærstående 
part, at det foretas prising etter prinsippet om armlengdes avstand og at denne anses å være i 
henhold til markedsmessige betingelser. Utover dette kan ikke Finanstilsynet se at det er foretatt og 
dokumentert øvrige handlinger enn å avstemme bokført inntekt mot husleieavtalen. 


Finanstilsynet kan ikke se at revisor har dokumentert at det er tatt stilling til at det er benyttet 
prinsippet om armlengdes avstand ved prising utover å skrive i arbeidspapiret at "armlengdes 
prising" er lagt til grunn, og mener at dette er et brudd på revisorloven $ 5-2 annet ledd, jf. ISA 550 
punkt 24. 


Finanstilsynet mener at det ikke er utført revisjonshandlinger som gir tilstrekkelig og 
hensiktsmessig revisjonsbevis for inntekter fra nærstående, og anser dette som et brudd på 
revisorloven $ 5-2 annet ledd, jf. ISA 230 punkt 5a og ISA 500 punkt 6. 


4.5 Fortsatt drift 

4.5.1 Revisjon av fortsatt drift 

Selskap C hadde i 2018 et underskudd på kr 466 521, en negativ egenkapital på kr 3 339 437 og en 
negativ arbeidskapital på kr 3 338 969. Revisor har dokumentert følgende forhold som grunnlag for 
sin fortsatt drift vurdering: 


- — Selskapet arbeider med å få flere leietakere. 

- De største fordringshaverne er konsernselskap slik at den største utfordringen er offentlig 
gjeld. 

- Det arbeides mot konsernets bankforbindelse for å få til en refinansiering. 

- — Selskapet går med underskudd og aksjekapitalen er tapt. 

- — Likviditetssituasjonen er også vanskelig. 


Konklusjonen til revisor er at det inntas en presisering om fortsatt drift i revisjonsberetningen, men 
det står ikke om konklusjonen retter seg mot usikkerhet om fortsatt drift eller om revisjonsselskapet 
mener at forutsetningen om fortsatt drift ikke er til stede. I revisjonsberetningen er det tatt inn en 
presisering om vesentlig usikkerhet om fortsatt drift, og det vises til note 9 som omhandler fortsatt 
drift. 


Dersom det er usikkerhet om fortsatt drift, skal det opplyses om usikkerheten i note til 
årsregnskapet, jf. regnskapsloven $ 7-46. Selskapets ledelse mener at det er usikkerhet om fortsatt 

drift, og følger kravet i $ 7-46 ved å opplyse om dette i note 9 med overskriften "Fortsatt drift". 
Selskapet omtaler den kritiske egenkapital- og likviditetssituasjonen, og at det jobbes aktivt med å 
bedre situasjonen. 


4.5.2 Finanstilsynets vurdering 

Basert på selskap C sin økonomiske situasjon ved utgangen av 2018 forelå det forhold som kunne 
skape tvil av betydning om selskapets evne til fortsatt drift. I situasjoner som dette er revisor pålagt 
å innhente tilstrekkelig og hensiktsmessig revisjonsbevis for å fastslå om det foreligger en vesentlig 
usikkerhet knyttet til hendelser eller forhold som kan skape tvil av betydning om selskapets evne til 
fortsatt drift ved å gjennomføre ytterligere revisjonshandlinger, herunder en vurdering av 
motvirkende faktorer, jf. ISA 560 punkt 16. Disse revisjonshandlingene skal blant annet omfatte å: 


- — Anmode ledelsen om å gjennomføre en vurdering av enhetens evne til fortsatt drift, når 
ledelsen ennå ikke har gjort det. 

- — Vurdere ledelsens planer om fremtidige handlinger sammenholdt med dens vurdering av 
evnen til fortsatt drift, hvorvidt det er sannsynlig at utfallet av disse planene vil forbedre 
situasjonen og hvorvidt ledelsens planer er gjennomførbare under de eksisterende forhold. 

- — Når enheten har utarbeidet en prognose for kontantstrømmer, og analysen av denne 
prognosen er en vesentlig faktor for å vurdere det fremtidige utfallet av hendelser eller 
forhold ved evaluering av ledelsens planer for fremtidige handlinger: 

o Evaluere påliteligheten av de underliggende dataene som er generert for å utarbeide 
prognosen. 

o Fastslå hvorvidt forutsetningene som prognosen bygger på, er tilstrekkelig 
underbygd. 

- — Vurdere om ytterligere fakta eller informasjon er blitt tilgjengelig etter datoen for ledelsens 
vurdering. 

- Be om skriftlige uttalelser fra ledelsen og, der det er relevant, dem som har overordnet 
ansvar for styring og kontroll, om deres planer for fremtidige tiltak, og hvorvidt disse 
planene er gjennomførbare. 


Basert på den anstrengte økonomiske situasjonen selskapet er i, foreligger det en særskilt 
forventning til revisor sin profesjonelle skepsis, spesielt med hensyn til å innhente bevis og 
dokumentasjon som underbygger den informasjonen selskapet legger frem. Av forhold som kunne 
gi positive effekter på selskapets økonomiske situasjon var tilgang av nye leietakere og en eventuell 
refinansieringsavtale med banken. Revisor anmodet ikke ledelsen om å estimere den tallmessige 
effekten av disse forholdene på selskapets resultat og likviditet, for å ha et grunnlag for å foreta en 
egen selvstendig vurdering av risikoen knyttet til fortsatt drift. 


Finanstilsynet mener at revisors dokumentasjon av fortsatt drift vurderingen synes å være en 
oppsummering av forhold som påvirker selskapets fortsatt drift situasjon, uten å følge nærmere opp 
grunnlaget for den informasjonen som gis med en profesjonell skepsis, jf. ISA 200 punkt 15. 
Finanstilsynet anser dette som et brudd på revisorloven $ 5-2 annet ledd, jf. ISA 230 punkt 5a og 
ISA 500 punkt 6, ved at det ikke er utført revisjonshandlinger som gir tilstrekkelig og 
hensiktsmessig revisjonsbevis for vurdering av fortsatt drift. 


4.6 Fortsettelsesvurdering 
4.6.1 Vurdering av videreføring av revisjonsoppdrag for 2019 

Regnskapsåret 2018 var revisors første år som revisor for selskap C. I mottatt dokumentasjon under 
punktet "Foreligger det forhold som tilsier at en bør fratre oppdraget (f.eks. mistanke om eller 
tilfeller av misligheter, vesentlige lovbrudd som ikke rettes, eller andre forhold)?" ligger følgende 
fortsettelsesvurdering: 


- "Det er ikke mistanke om misligheter. Lovbrudd er kommunisert i form av nummerert brev. 
Vi fratrer ikke oppdraget på nåværende tidspunkt, men vil ta en fornyet vurdering for 2019i 
forbindelse med revisjonsområdet "Oppdrag". Behandlingen av svakheter påpekt i 
nummerert brev vil da være en den av vurderingen.” 


Vurderingen ble dokumentert 12. desember 2019, dagen før revisjonsselskapets datering av 
revisjonsberetningen for 2018. 


4.6.2 Finanstilsynets vurdering 

Det fremgår av punkt 4.1 at etter Finanstilsynets vurdering skulle ikke revisjonsselskapet ha påtatt 
seg dette revisjonsoppdraget for 2018. Selskapet hadde en lang historikk med ulike lovbrudd, og det 
forelå ikke revisjonsdokumentasjon på at selskapet hadde en realistisk og gjennomførbar plan for å 
rydde opp i forholdene på det tidspunktet revisjonsselskapet påtok seg revisjonen. 


Etter avsluttet revisjon av årsregnskapet for 2018 rapporterte revisor i brev til ledelsen den 13. 
desember 2019 om at selskapets årsregnskap ble avlagt etter utløpet av lovens frist for avleggelse av 
årsregnskap, manglende innestående midler på skattetrekkskonto, manglende etablering av 
obligatorisk tjenestepensjon for ansatte og tapt aksjekapital. I revisjonsberetningen for 2018 ble det 
presisert usikkerhet om fortsatt drift og at aksjekapitalen var tapt. Under andre forhold ble det 
informert om at selskapets årsregnskap ble avlagt etter utløpet av lovens frist for avleggelse av 
årsregnskap, at selskapet ikke hadde behandlet skattetrekksmidler i henhold til skattebetalingsloven 
$ 5-2 og at selskapet ikke hadde etablert ordning om obligatorisk tjenestepensjon pr 31. desember 
2018, men at dette var fulgt opp i 2019. 


Revisor har plikt til uten ugrunnet opphold å si fra seg oppdraget som revisor for en revisjonspliktig 
når revisoren under sitt arbeid har avdekket og påpekt vesentlige brudd på lov og forskrifter som 
den revisjonspliktige er underlagt, og den revisjonspliktige ikke iverksetter nødvendige tiltak for å 
rette på forholdene, jf. revisorloven $ 7-1 første ledd. Selskap C har over flere år vist manglende 
evne til å iverksette nødvendige tiltak for å rette på de forholdene som er påpekt. 


Finanstilsynet anser det som et grovt brudd på revisorloven $ 7-2 at revisor ikke fratrådte som 
revisor for selskap C umiddelbart etter at revisjonsberetningen for 2018 ble avgitt. Revisor har 
informert Finanstilsynet om at selskap C meldte oppbud 12. november 2020 og det er ikke avlagt 
årsregnskap for 2019. 


5 Finanstilsynets vurdering av vedtak om tilbakekall av godkjenning 


5.1 Vilkåret om "grovt" eller "gjentatte" overtredelser 


Som beskrevet i punkt I er det et vilkår for tilbakekall etter revisorloven $ 14-1 første ledd bokstav 
a at det foreligger en eller flere overtredelser av revisors plikter etter lov eller forskrift. 
Overtredelsene må være grove, eller flere overtredelser til sammen må være grove. 

Det fremgår av punkt 2, 3 og 4 med underpunkter at revisor har overtrådt en rekke plikter som 
følger av lov eller forskrift, og at flere av overtredelsene er å anse som grove. Flere av 
pliktbruddene er gjennomgående i alle oppdragene. 


I oppdragsutførelsen mener Finanstilsynet at følgende forhold er grove pliktbrudd: 


e  Oppdragsvurderinger knyttet til aksept av nye revisjonsoppdrag er mangelfulle. 

e  Oppdragsvurderinger knyttet til videreføring av revisjonsoppdrag er mangelfulle. 

e Ved overtakelse av oppdrag er det ikke gjennomført tilstrekkelige revisjonshandlinger knyttet til 
revisjon av inngående balanse. 

e Revisjon av inntekter er for flere oppdrag ikke tilfredsstillende utført og/eller dokumentert, og 
det foreligger ikke tilstrekkelig revisjonsbevis for å uttale seg om inntekter i 
revisjonsberetningen. 

e Manglende handlinger ved vurdering av utsatt skattefordel. 

e Manglende handlinger ved vurdering av fortsatt drift. 

e Revisor har avgitt revisjonsberetninger uten å ha tilstrekkelig grunnlag for sin uttalelse. 


Vurderingen av om pliktbruddet må anses som grovt inkluderer også om det skyldes forhold utenfor 
revisors kontroll, slik at denne har vært forhindret fra å oppfylle sine plikter. Der det er konkludert 
med at det foreligger et grovt brudd på revisors plikter, er det Finanstilsynets oppfatning at det ikke 
foreligger subjektive forhold som gjør at bruddet likevel ikke kan anses som grovt. 


Som det følger av ovennevnte er vilkåret om at revisor "grovt" har overtrådt sine lovfastsatte 
plikter, oppfylt. Det samme er det alternative vilkåret "flere overtredelser til sammen er grove". 


6 Skikkethetsvurderingen 


Det er også et vilkår for tilbakekall at overtredelsene medfører at revisoren må anses "uskikket" til å 
være godkjent revisor. 


Lovens forarbeider gir liten veiledning med tanke på hvilke forhold som skal tillegges vekt i 
uskikkethetsvurderingen. Finanstilsynet legger til grunn at det må gjøres en samlet vurdering av de 
feilene og manglene som er avdekket. Det vil også være av betydning om revisor har forståelse for 
viktigheten av å etterleve revisorloven, herunder god revisjonsskikk, og annen lovgivning. 


Finanstilsynet mener at revisor har sviktet i utførelsen av helt sentrale elementer i 
revisjonsutførelsen. Dette gjelder særlig følgende: 


e Vurderinger av aksept og fortsettelse av klientforhold for å gi revisjonsselskapet rimelig 
sikkerhet for at revisjonsselskapet kun aksepterer eller fortsetter klientforhold der det er 
tilstrekkelig grunnlag for det. 

e Ufullstendig og mangelfull revisjon av inntekter ved at vesentlige beløp på inntektssiden 
ikke er revidert. 

e Manglende profesjonell skepsis knyttet til grunnlaget for fortsatt drift og manglende 
revisjonshandlinger for å gi tilstrekkelig og hensiktsmessig revisjonsbevis for vurdering av 
fortsatt drift. 

e Manglende profesjonell skepsis knyttet til vurdering av risikoen for misligheter på 
inntektsområdet. 


Finanstilsynet mener at revisor ikke har ivaretatt rollen som allmennhetens tillitsperson. Dette 
underbygges spesielt med at revisor gjentatte ganger har påtatt seg og videreført revisjonsoppdrag 
hvor det var klare indikasjoner på at det ikke var grunnlag for dette. Videre har Finanstilsynet 
gjennom tilsynet avdekket brudd på god revisjonsskikk på flere områder og som har vært 
gjennomgående på alle de tre oppdragene som ble kontrollert, jf. punktene over. 


Når revisjonsoppdragene ikke er gjennomført i samsvar med revisorloven, har revisor sviktet i 
rollen som oppdragsansvarlig revisor. Revisor har blant annet avgitt revisjonsberetninger uten at det 
foreligger tilstrekkelige og hensiktsmessige revisjonsbevis. 


For Finanstilsynet fremstår det som om revisor ikke har tatt inn over seg det ansvaret og oppgavene 
som følger av å drive revisjonsvirksomhet eller til å være oppdragsansvarlig revisor. Det er lovens 
system at historiske forhold skal danne grunnlag for å vurdere revisors fremtidige yrkesutøvelse. I 
denne saken har Finanstilsynet avdekket at revisor har ansvar for grove og omfattende pliktbrudd på 
flere sentrale områder. Etter en samlet vurdering mener Finanstilsynet at lovens vilkår om 
uskikkethet er oppfylt. 


7 Finanstilsynets skjønn 


Som det fremkommer foran, er vilkårene for å tilbakekalle godkjenningen som revisor til stede. 
Finanstilsynet kan derfor fattet et slikt vedtak. 


I vurderingen av om det skal fattes vedtak om å tilbakekalle revisors godkjenning, er Finanstilsynet 
innforstått med at et vedtak om tilbakekall er svært inngripende for den vedtaket retter seg mot. 
Finanstilsynet legger derfor til grunn at vedtaket må være nødvendig og forholdsmessig. 


De har i tilsvaret beskrevet forhold knyttet til Deres yrkeskarriere. Det er også påpekt at de 
oppdragene som ble valgt ut for kontroll ikke er representative for den porteføljen De har 
oppdragsansvar for. Finanstilsynet har hensyntatt disse forholdene i sin skjønnsutøvelse, men ikke 
funnet å legge avgjørende vekt på disse. Offentlig godkjenning og tilsyn med revisorer skal støtte 
opp under allmennhetens tillit til revisorer og revisjonsinstituttet, og sikre at brukerne av 
revisjonstjenester skal kunne ha tillit til at godkjente revisorer til enhver tid holder nødvendig faglig 
standard. Når denne tilliten svekkes, som følge av at revisor ikke overholder de reglene som gjelder 
for virksomheten, må det skje en avveining av hensynet til den enkelte opp mot samfunnsmessige 
hensyn. De samfunnsmessige hensynene vil være å hindre at det reises tvil om kvaliteten på 
revisjonen. For å sikre dette, vil det være nødvendig å hindre at revisorer som ikke av eget tiltak 
sørger for at virksomheten drives i samsvar med lovgivningen og at revisjonsoppdragene utføres 
slik de skal, kan fortsette. At Finanstilsynet ivaretar sin tilsynsrolle, er også av sentral betydning for 
tilliten. Det vil være negativt for oppdragsgiverne, revisoryrket og revisjonsinstituttet om revisorer 
som grovt og gjentatt har overtrådt sentrale plikter som følger av lov eller forskrifter, fortsatt skal 
inneha offentlig godkjenning. 

I en slik avveining har Finanstilsynet funnet at det både er nødvendig og forholdsmessig å fatte 
vedtak om tilbakekall av godkjenningen som statsautorisert revisor, og at slikt vedtak derfor er 
fattet. 

8 Vedtak om tilbakekall av godkjenning som statsautorisert revisor 


Finanstilsynet har fattet følgende vedtak: 


Med hjemmel i revisorloven $ 14-1 første ledd bokstav a tilbakekalles Arnfinn Hønsi sin 
godkjenning som statsautorisert revisor. 


Vedtaket settes i kraft 1. november 2021. 
Vedtaket kan påklages innen tre uker etter at det er mottatt. Klageinstans er Klagenemnden for 
revisor- og regnskapsførersaker, men klagen skal sendes til Finanstilsynet, jf. forvaltningsloven $$ 


28, 29 og 32. Innsyn i sakens dokumenter gis i samsvar med forvaltningsloven $$ 18 og 19. Det kan 
bes om utsatt iverksetting av vedtaket, jf. forvaltningsloven $ 42. 


For Finanstilsynet 


Anne Merethe Bellamy 
direktør for markedstilsyn Anders Hole 
seksjonssjef 


Dokumentet er godkjent elektronisk og har derfor ikke håndskrevne signaturer. 


